इस फिल्म के हीरो, प्रड्यूसर और डायरेक्टर जोगेश सचदेवा का दावा है कि फिल्म की शूटिंग, एडिटिंग, पोस्ट प्रडक्शन से लेकर म्यूजिक तक का सभी काम दिल्ली, एनसीआर में ही किया गया है। वहीं, फिल्म के सभी कलाकार दिल्ली बेस्ड हैं और स्टेज पर कई साल से अपनी पहचान बनाए हुए हैं। जोगेश ने अपनी इस फिल्म की टैगलाइन 'दिल्ली वालों की अपनी फिल्म' दी है। जोगेश का दिल्ली से रिश्ता कितना खास है, इस बात का अंदाजा आप इसी से लगा सकते हैं कि उन्होंने फिल्म को एक्सक्लूसिव दिल्ली एनसीआर में ही रिलीज किया है। मुंबई सहित दूसरे राज्यों में यह फिल्म अगले हफ्ते रिलीज होगी। जोगेश ने अपनी पहली फिल्म के लिए एक ऐसा सब्जेक्ट चुना है जिस पर अब तक दर्जनों फिल्में बन चुकी हैं। अपनी ख्वाहिशों को पूरा करने के लिए रातों-रात पैसा कमाने के लिए अंडरवर्ल्ड माफियाओं के चंगुल में फंसती युवा पीढ़ी को फोकस करती यह फिल्म एक ऐसे बॉक्सर पिता की कहानी है जो अपने इकलौते बेटे को ड्रग्स माफिया के चंगुल से बचाने के लिए कई साल बाद एक बार फिर रिंग में उतरता है।स्टोरी प्लॉट: करीब 40 साल का नारायण (जोगेश), अपनी खूबसूरत पत्नी संतोष (करिश्मा सिंह) और इकलौते बेटे कबीर (एकलव्य कश्यप) के साथ खुशहाल जिंदगी गुजार रहा है। नारायण एक कंपनी में सिक्यॉरिटी सुपरवाइजर है। कभी कॉलेज के बॉक्सर चैंपियन रहे नारायण ने अपनी फैमिली की खुशी के लिए बॉक्सिंग को अलविदा कह दिया था। उसकी लाइफ में उस वक्त उथल-पुथल मचती है जब उसे पता चलता है कि कबीर एक अंडरवर्ल्ड डॉन राणा (राहुल अमाथ) के लिए ड्रग्स डिलिवरी का काम करता है। एक ड्रग की कबीर डिलिवरी नहीं कर पाता है और फिर राणा को कबीर से इस ड्रग की डिलिवरी ना पहुंचाने के बदले 20 बीस लाख रुपए चाहिए होते हैं। नारायण पहले पुलिस के पास जाता है लेकिन यहां भी उसे राणा की बात मानने और 20 लाख रुपए देने की सलाह देकर वापस भेज दिया जाता है। अब कबीर को राणा और उसके खूनी गैंग से बचाने के लिए नारायण एक बार फिर रिंग में उतरने पर मजबूर होता है।  जोगेश ने फिल्म के लीड किरदार नारायण को ठीकठाक निभाया है। राणा के किरदार में राहुल अमाथ शुरू में विलन कम, हीरो ज्यादा लगते हैं। हालांकि, इंटरवल के बाद अमाथ ने अच्छी ऐक्टिंग की है। कबीर के किरदार में एकलव्य कश्यप के पास करने या दिखाने के लिए कुछ खास नहीं था। नारायण की वाइफ के रोल में करिश्मा ने अच्छा अभिनय किया है। जोगेश ने बेशक दिल्ली एनसीआर की लोकेशन को खूबसूरती के साथ पर्दे पर पेश किया है लेकिन इंटरवल के बाद कहानी दम तोड़ने लगती है। फिल्म का काफी हिस्सा जिम ट्रेनिंग और मारामारी के बीच निकल जाता है, ऐसे में डायरेक्टर बाप और बेटे के रिश्ते का ऐंगल अपनी फिल्म से पूरी तरह से मिस करते नजर आते हैं। बेशक, नारायण एक इमोशनल फैमिली ड्रामा है लेकिन मल्टिप्लेक्स कल्चर, मेगा बजट और नामी स्टार्स की फिल्मों की भीड़ में ऐसी फिल्में जेन एक्स की कसौटी पर खरी नहीं उतर पाती हैं। फिल्म में दो-तीन गाने हैं लेकिन यह पहले से सुस्त चल रही फिल्म को और ज्यादा सुस्त बनाने का काम करते हैं।क्यों देखें: अगर आपको 70-80 के दौर में बनने वाली ऐक्शन मसाला फिल्में पसंद हैं और दिल्ली के आसपास की खूबसूरत लोकेशन को देखना अच्छा लगता है तभी आप नारायण से मिलने की प्लानिंग करें।